癸亥生日前一日讀神仙李清傳作
作者：張嵲
朝代：宋

paragraphs: 孟夏倐已晚，詰旦及懸弧。
推遷驚歲序，俯仰念勞劬。
感物嘆漂泊，撫已既叨踰。
去事日已遥，來者言足圖。
澹漠遠世紛，超遥觀道書。
伊昔有勝士，染工藏市區。
感悟及生朝，欲訪仙人閭。
自縋投絕壑，果諧欣願初。
塵念雖少牽，脫屣終不渝。
一死會當有，貴賤理必俱。
萬事惟一捨，此外無復餘。
李君本市人，而予豈非夫。
躡屐千仞崗，振策萬里塗。
暫愒即弱水，款闗必清都。
千載復來歸，陵谷知焉如。